**ELŐTERJESZTÉS**

**Körmend Város Önkormányzata Képviselő-testülete 2019. december 19-i rendkívüli ülésére**

**Tárgy:** új városi piac építése kapcsán döntéshozatal

*Tisztelt Képviselő-testület!*

Az új városi piac megépítésére 132 613 940 Ft. támogatást nyert el az Önkormányzat. A tervek elkészítése alapján folyamatban van jelenleg a tervek kivitelezésére irányuló közbeszerzési eljárás.

A legutóbbi testületi ülést követő napokban arról értesültünk, hogy esély van arra, hogy újra megnyitják a piac építésére irányuló pályázati felhívásokat, amelyen magasabb támogatási összeg nyerhető el ahhoz képest, mint amit korábban erre elnyert az Önkormányzat.

Tekintettel arra, hogy az Önkormányzat a beruházást még nem kezdte meg (pályázati kiírás szerint értelmezve a beruházás megkezdését), így lehetősége nyílik az Önkormányzatnak a pályázat beadására. (Amennyiben az Önkormányzat a beruházást megkezdte volna, abban az esetben erre nem lenne most lehetőség.)

Amennyiben az Önkormányzat beadja a pályázatát az új pályázati kiírásra, abban az esetben a korábban elnyert támogatásról természetesen le kell mondania.

Az új pályázatot még nem írták ki, ugyanakkor egyértelmű, hogy az azon való indulás az Önkormányzat érdeke. Viszont folyamatban van a közbeszerzési eljárás, amely kapcsán mindenképpen célszerű úgy módosítani a felhívást és a vállalkozási szerződés tervezetét, hogy az vagylagosan biztosítsa a hatályba léptetést az alábbiak szerint:

* az Önkormányzat vagy a már elnyert pályázati támogatás alapján lépteti hatályba a szerződést, amennyiben a Kormányengedélyes hitel, ill. az egyéb hiányzó fedezet a rendelkezésére áll (eme egyéb hiányzó fedezet biztosításáról döntött 2019. december 12-i ülésén a Képviselő-testület)
* vagy az Önkormányzat kiköti magának azt a jogot, hogy akkor lépteti hatályba a szerződést, amikor az újra megnyíló pályázati felhívásra benyújtandó pályázata támogatásban részesül, és erről az értesítést az Önkormányzat megkapta.

Ezzel a megoldással nem kell visszavonni a jelenlegi közbeszerzési eljárást, és nem kell új eljárást indítani, hanem eredményt lehet hirdetni, és a nyertes ajánlattevővel érvényes és függő hatályú szerződést lehet kötni.

Mindenképpen javasoljuk a Testületnek azt, hogy

* induljon az új pályázati kiíráson, arra adja be új pályázatát – a korábban elnyert támogatás visszaadása mellett -,
* és adjon utasítást a Pénzügyi és Közbeszerzési Bizottság részére, hogy úgy módosítsa a folyamatban lévő közbeszerzési eljárást, hogy annak során a feltételes eljárásban megkötendő kivitelezési szerződés hatályba léptetésénél hatályba léptető esemény legyen a jelenlegiek mellett, vagylagosan az is, ha az Önkormányzat által az újra megnyíló pályázati felhívásra benyújtott pályázat támogatásban részesül, és erről az értesítést az Önkormányzat megkapta.

Kérem a Testületet, hogy tárgyalja meg az előterjesztést.

**HATÁROZATI JAVASLAT**

1. Körmend Város Önkormányzata Képviselő-testülete úgy dönt, hogy amennyiben a Terület-és településfejlesztési Operatív Programban újra megnyílik a Helyi gazdaságfejlesztésre irányuló pályázati felhívás, abban az esetben arra pályázatot nyújt be egy új városi piac megépítésének céljára. A Képviselő-testület felhatalmazza (egyben felkéri) a polgármestert arra, hogy az új pályázati felhívásra az Önkormányzat képviseletében benyújtsa a pályázatot, és az ehhez szükséges dokumentumokat aláírja, nyilatkozatokat megtegye.
2. Körmend Város Önkormányzata Képviselő-testülete felhatalmazza a polgármestert arra, hogy az 1. pont szerinti új pályázati felhívásra benyújtott pályázati felhívással egyidejűleg a korábban a piac építésére elnyert pályázati támogatást adja vissza a pályázat kiírója részére, és az ezzel kapcsolatos elszámolások során a szükséges nyilatkozatokat megtegye.
3. Körmend Város Önkormányzata Képviselő-testülete úgy dönt, hogy utasítja a Pénzügyi és Közbeszerzési Bizottságot arra, hogy úgy módosítsa a folyamatban lévő közbeszerzési eljárás ajánlattételi felhívását és dokumentációját, hogy a feltételes közbeszerzési eljárásban, annak eredményessége esetén megkötendő kivitelezési szerződés hatályba léptetésénél hatályba léptető esemény legyen a *jelenlegi hatályba léptető események mellett* **vagylagosan** az is, ha az Önkormányzat által a Terület-és településfejlesztési Operatív Programban újra megnyíló pályázati felhívásra benyújtott pályázat támogatásban részesül, és erről az értesítést az Önkormányzat megkapta, feltéve, hogy a szerződéskötést követő 260 napon belül megjelenik az új pályázati kiírás.

Körmend, 2019. 12. 18.

**Bebes István**

**polgármester**